Gårdsøl - det norske ølet

Denne boka handler om det eneste virkelig norske ølet, et øl de færreste nordmenn har smakt. For 200 år siden brygget nesten alle sitt eget øl, på korn og humle som de dyrket selv, og med sin egen gjær. Ølet ble brygget etter metoder som varierte fra bygd til bygd.

Utrolig nok har denne bryggingen overlevd. Det finnes fortsatt folk som brygger slik bestefar og tippoldefar gjorde det, med kobberkjeler og vedfyring. Noen av dem har fortsatt den samme gjæren, som aldri har sett noe laboratorium, og noen lager fortsatt maltet selv.

Bryggingen er veldig forskjellig fra den moderne. Ølet ligner ikke på hverken pils, porter, IPA, eller saison. Det er ekte norsk øl, maltøl. Og bryggemetodene er så annerledes at moderne bryggere har nektet å tro at det går an å brygge slik. Men ikke bare går det an, ølet blir faktisk veldig godt.

Boka beskriver mine besøk hos bryggere i Kaupanger, Stjørdalen, Voss, Morgedal, Stranda, Hornindal og Oppdal. Jeg forteller om hvordan ølet smaker, hvordan det blir brygget, og hvorfor det blir brygget slik det gjør. Bryggerne går fullstendig på tvers av all moderne teori om brygging, men de vet hva de gjør, for det ligger århundrer med prøving og feiling bak metodene de bruker.

Boka forteller også om hvordan denne bryggetradisjonen oppsto, hvordan folk dyrket korn og lagde malt i eldre tid, og hvordan de tok vare på gjæren sin (kveiken). Flere av gjærstammene har blitt innsamlet og analysert, og laboratoriene har flere overraskende ting å fortelle om den. Kveik er ikke vanlig gjær, viser det seg. Boka forteller også om hvordan ølet i det gamle bondesamfunnet bokstavelig talt ble sett på som hellig, og som en helt nødvendig drikk.

Siste del har oppskrifter, for den som vil prøve å brygge selv.

Du kan bla i boka på nett her.

Bestilling

Hvis du vil ha boka signert må du ikke bestille i netthandel, men i stedet sende en mail til larsga@garshol.priv.no og oppgi:

Navn og adresse.

Hvilken hilsen du vil ha.

Det koster 400,- (300 for boka, 100 for porto). Betales via Vipps eller bankoverføring.

2020-08-17: Jeg selger fortsatt. Nå femte opplag. :)

Boka kan kjøpes i de fleste bokhandler, men det ser ut som Ark ikke har den. På nett kan den bestilles:

De norske bokhandlene sender også til andre land, men tar helt ville priser for frakt. Du kan i stedet sende meg en mail med din adresse, og så skal jeg få forlaget til å sende deg boka og en regning.

Det er feil i boka.

Anmeldelser

Terningkast 6 "Dette er nærmest en sensasjon av en ølbok! Forfatteren, som tidligere har gitt ut bok om litauisk øl på eget forlag, har nå fordypet seg i bryggingen som skjer på gårder rundt om i Norge. Han forteller spennende og overraskende historier om norsk øl på engasjerende vis!" Per Frode Løvlund, Østlendingen, 4. november 2016

"Den beste ølboken i år? Den er det lett å peke ut. Personlig, anekdotisk, sprenglærd, morsom. Flotte fotografier, godt språk. Og dette er ikke bare for oss øl-jihadister, den er for alle som er opptatt av kulturarv, smak og historie. Kjøp en til deg selv og minst en som julegave." Knut Albert om øl, på Facebook, 7. november 2016

"Jeg aner ikke hvordan Bibliotekenes Innkjøpsordning fungerer for slike bøker, men det vil være en skam om denne boken ikke blir tilgjengelig for flest mulig lesere. Jeg tenker da først og fremst på de som kommer etter oss, for vi snakker om en bok som dokumenterer tradisjoner med røtter tilbake til førkristen tid. Et arbeid som er så solid at det ville holdt til minst en universitetsgrad om forfatteren hadde angrepet det på den måten. Det skal vi muligens være glade for at han ikke gjorde, for en akademisk rapport ville neppe blitt så lettlest, selv med Garshols lette fine penn." Sammy Myklebust, på egen blogg, 7. november 2016

Medieomtale

Innhold

Den norske ølkulturen Hvordan brygge gårdsøl - Kaupanger Det første ølet Øl av eget korn - Stjørdalen Malt - ølets kropp Fra korn til malt Når begynte folk å lage malt? Gårdsøl og kommersielt øl skiller lag Bygg, rug eller havre? Gamle teknikker for å lage malt Tilbake til norsk malt Øl av forfedrenes gjær - Voss Gjær - ølets sjel Gjær-revolusjonen Hva er spesielt med kveik? Kveik før i tiden Mysteriet med gjæringstid Temperatur Gjæren som aldri tar slutt Hvor kommer kveiken fra? Hjemmelaget gjær Kveiken dør ut Østlandets eneste gårdsøl - Morgedal Nasjonaldrikken Ølet som symbol Sambæringsøl og gilder Oppskåke Hvor mye drakk folk før? Kjenger, horn og boller Hvem brygget - menn eller kvinner? Overtro i bryggingen Ofring av øl Møte med gamlekarene på Stranda Bryggingen i gamle dager Steinøl Råøl Utdødde bryggeteknikker Brygging i Nord-Norge Råøl med kveik - Hornindal Urter - ølets krydder Humle Einer Or Halm Pors Karve Perikum Ryllik Reinfann Andre urter Andre drikker Mjød Spissøl Kvas Bjørkesevje og einebær Brygging på gamlemåten i Oppdal Tilbakegang og ny giv Å brygge gårdsøl selv (oppskrifter) For nybegynnere For erfarne bryggere Maltøl fra Kaupanger Stjørdalsøl Vossaøl Hornindalsøl Morgedalsøl Maltøl fra Gudbrandsdalen Storliølet Mjød Å holde ingrediensene selv Hvordan behandle kveik Å malte selv Å dyrke humle selv Tillegg Takk til Kilder Ordliste

Lars Marius Garshol, 2020-08-17.